Кішачнадыхальныя

Кішачнады́хальныя (Enteropneusta) — клас паўхордавых.

Вядома каля 80 відаў. Большасць пашырана ў морах трапічнай зоны, астатнія — у морах умеранай зоны. Жывуць на рознай глыбіні на паверхні дна або ў мяккім муле, мулаватым пяску, на каралавых рыфах. Свабоднарухомыя. Тыповы прадстаўнік — баланаглос.

Даўжыня ад 3 см да 2,5 м. Цела чэрвепадобнае, мае хабаток, каўнерык і тулава, пакрытае сліззю. Сценкі стрававода ў пярэдняй частцы працяты двума радамі шчэлепных шчылін (адсюль назва).

Кормяцца дробнымі жывёламі, рэшткамі раслін і іншымі арганічнымі рэчывамі.

Раздзельнаполыя. Размнажаюцца яйцамі, за выключэннем аднаго жывароднага віду. Развіццё з метамарфозам. Лічынка (тарнарыя) падобная да лічынак ігласкурых.

 Літаратура 


Катэгорыя:Паўхордавыя
Катэгорыя:Класы жывёл